Hei, denne artikkelen er over ett år gammel og kan inneholde utdatert informasjon

(Dagbladet): Regjeringa ved kulturminister Thorhild Widvey (H) har fredag oppnevnt et utvalg som skal vurdere alternativer til NRK-lisensen. Undersøkelser har vist at 37 prosent av folket er imot tv-lisens.

Widvey har lenge varslet at hun er åpen for å bytte ut lisensen med andre finanseringsmetoder, men statsråden har ønsket en gjennomgang av alternativene før hun fatter noen beslutning.

- Selv om kringkastingsavgiften fortsatt fungerer, ser vi at lisensordningen har svakheter. Den teknologiske utviklingen kan på sikt svekke NRKs inntektsgrunnlag. Vi trenger derfor en grundig vurdering av de praktiske og økonomiske konsekvensene av ulike offentlige finansieringsmåter, sier kulturminister Thorhild Widvey om utvalget.

Dermed kan første steg mot å fjerne lisensen være tatt. Dersom utvalget faller ned på en bedre finansieringsform vil det ventelig veie tungt når kulturministeren skal fatte sin beslutning.

Det er spesielt unge seere som misliker NRK-lisensen, viser en undersøkelse Dagbladet har gjennomført. Den viser også at kvinner er mer NRK-kritiske enn menn.

Denne ekspertgruppen består av Tore Olaf Rimmereid (Adm.dir. i E-CO), Sissel Jensen (NHH), Bente Sollid Storehaug (ESV Digital) og Johan Roppen (Høgskulen i Volda).

Utvalget skal blant annet «vurdere ulike alternative fremtidige modeller for offentlig finansiering av NRK. Én av modellene skal ta utgangspunkt i dagens kringkastingsavgift» heter det i et presseskriv.

Ekspertgruppen skal levere sin rapport 1. juli 2016.